b'\n_START_ARTICLE_\nNikobarene\n_START_SECTION_\nFrem til kolonitiden\n_START_PARAGRAPH_\nNikobarene har antagelig v\xc3\xa6rt bebodd i over 2000 \xc3\xa5r. Seks lokale mon-khmer-spr\xc3\xa5k tales p\xc3\xa5 \xc3\xb8yene. Disse spr\xc3\xa5kene tilh\xc3\xb8rer den austroasiatiske spr\xc3\xa5kfamilie som ogs\xc3\xa5 omfatter spr\xc3\xa5kene mon, khmer og vietnamesisk i S\xc3\xb8r\xc3\xb8stasia og mundaspr\xc3\xa5kene i India._NEWLINE_Den greske geografen Ptolemeus omtalte p\xc3\xa5 100-tallet noen fjerntliggende kannibal\xc3\xb8yer som han kalte Andamanene og Nikobarene. Men det er slett ikke sikkert at det var de samme \xc3\xb8yene som senere skulle f\xc3\xa5 dette navnet som han siktet til. Den kinesiske buddhistmunken Xuan Zang (600-tallet) og arabiske sj\xc3\xb8farere (800-tallet) forteller om ville og kannibalistiske \xc3\xb8yboere, og Marco Polos beskrivelse av \xc3\xb8yboerne var lignende (1200-tallet). _NEWLINE_Hvor meget som er reelt i disse skildringene, er vanskelig \xc3\xa5 si. Men det er kjent at malayiske pirater som holdt til i omr\xc3\xa5det s\xc3\xa5 seg tjent med \xc3\xa5 spre historiene; man ville ikke ha n\xc3\xa6rg\xc3\xa5ende bes\xc3\xb8kende, og \xc3\xb8yene l\xc3\xa5 gunstig til for overfall p\xc3\xa5 handelsskip p\xc3\xa5 vei mellom India og Kina og andre land i Orienten. _NEWLINE_P\xc3\xa5 1600-tallet kom \xc3\xb8yene under indisk Marathastyre. P\xc3\xa5 1600- og 1700-tallet gjorde b\xc3\xa5de franskmenn, nederlendere og dansker forgjeves fors\xc3\xb8k p\xc3\xa5 \xc3\xa5 kristne nikobareserne.\n_START_SECTION_\nDe danske koloniseringsfremst\xc3\xb8t\n_START_PARAGRAPH_\nDanskene var de mest p\xc3\xa5g\xc3\xa5ende i sine fors\xc3\xb8k p\xc3\xa5 \xc3\xa5 underlegge seg \xc3\xb8yene som koloni, men avstod sitt krav p\xc3\xa5 dem til slutt til fordel for Storbritannia. _NEWLINE_Danmark-Norge gjorde et f\xc3\xb8rste koloniseringsfremst\xc3\xb8t i 1750-\xc3\xa5rene, under kong Frederik V. I 1755 ble det sendt en ekspedisjon med 82 mann om bord i skipene Kongen af Danmark og Ebenezer fra Trankebar med ordre om \xc3\xa5 besette Nikobarene. Man gikk i land p\xc3\xa5 "Store Nikobar" (Grand Nicobar) der de fant en god havn ved utl\xc3\xb8pet av en liten elv i St. J\xc3\xb8rgens Kanal. Noen hytter og en liten skanse ble oppf\xc3\xb8rt og nytt\xc3\xa5rsdag 1756 innviet de kolonien Ny Danmark p\xc3\xa5 det de skulle kalle Frederiks\xc3\xb8erne.  _NEWLINE_Det uvante klimaet krevde hurtig sine ofre. Forsterkningene p\xc3\xa5 61 mann som kom fra Trankebar den f\xc3\xb8lgende august, fant bare 35 kolonister i live i Ny Danmark. Ti mann ble etterlatt der, og man dro s\xc3\xa5 nordover til en annen av \xc3\xb8yene, Nancowry. En ny koloni, Ny Sj\xc3\xa6lland, ble s\xc3\xa5 anlagt n\xc3\xa6r dagens Kanlaha p\xc3\xa5 den n\xc3\xa6rliggende \xc3\xb8ya Kamorta. Men ogs\xc3\xa5 her gikk det galt. Noe skyldes at de febersyke kolonistene man hadde etterlatt i Ny Danmark ble evakuert og flyttet til Ny Sj\xc3\xa6lland, der de smittet de som enn\xc3\xa5 var friske der. Den lokale befolkning inntok etterhvert en s\xc3\xa5pass truende holdning at de fleste av de gjenv\xc3\xa6rende gav opp og flyktet til Aceh p\xc3\xa5 Sumatra. Derfra pr\xc3\xb8vde de senere \xc3\xa5 vende tilbake, men skipet strandet p\xc3\xa5 Store Nikobar. De av folkene som ikke d\xc3\xb8de, slapp bort p\xc3\xa5 fremmede skip. De siste overlevende evakuerte med et engelsk skip i april 1759._NEWLINE_I august 1768 sendte danskene herrnhutermisjon\xc3\xa6rer fra Trankebar til Nikobarene, ledsaget av en liten tropp soldater. De slo seg ned p\xc3\xa5 Nancowry, men like etter ankomsten tok regntiden riktig fatt og feberen krevde straks sine ofre. Takket v\xc3\xa6re disiplin og fornuftig levevis klarte herrnhuterbr\xc3\xb8drene seg bedre enn de f\xc3\xb8rste kolonistene. De bygde hus og anla haver og plantasjer og begynte dyrking av kaffe og bomull.\n_START_SECTION_\n\xc3\x98sterrike-Ungarn vil overta\n_START_PARAGRAPH_\nI juli 1778 ankom en \xc3\xb8sterriksk fregatt ved Nancowrys havn for \xc3\xa5 ta Nikobarerne i besittelse. \xc3\x98sterrike hadde f\xc3\xa5tt med seg at Det danske ostindiske kompani i 1772 hadde avsluttet sitt engasjement der, men ikke at den danske statsmakt hadde overtatt ansvaret for kolonien i 1777. \xc3\x98sterrikerne etablerte seg p\xc3\xa5 Kamorta, hvor tidligere Ny Sj\xc3\xa6lland l\xc3\xa5, og kalte den bosetningen de etablerte Kaiserh\xc3\xbcgel. Kolonien ble oppgitt i 1784.\n_START_SECTION_\nDanmark opprettholder sitt krav\n_START_PARAGRAPH_\nDanmark-Norge hadde hele tiden opprettholdt sitt krav. I 1787 oppgav misjon\xc3\xa6rene sitt arbeide, men den danske milit\xc3\xa6rmakt holdt det g\xc3\xa5ende frem til 1809. _NEWLINE_I 1831 gjorde Danmark imidlertid et nytt fors\xc3\xb8k p\xc3\xa5 \xc3\xa5 f\xc3\xa5 noe ut av sin koloni. En liten flokk kolonister gikk i land f\xc3\xb8rst Nancowry og senere p\xc3\xa5 Kamorta og anla en bosetning der Ny Sj\xc3\xa6lland og Kaiserh\xc3\xbcgel hadde v\xc3\xa6rt. De kalte den nye kolonibosetningen Frederikshavn. I 1833 flyttet man bosettingen til et annet sted p\xc3\xa5 \xc3\xb8ya. Den danske interesse for prosjektet var imidlertid ikke s\xc3\xa6rlig sterk, og i 1837 ble det bestemt \xc3\xa5 avslutte det hele og hente folket tilbake til Trankebar. _NEWLINE_Men Danmark oppgav ikke sine krav p\xc3\xa5 Nikobarene. I 1845\xe2\x80\x9346 ble det foretatt et nytt og mislykket bosettingsfors\xc3\xb8k, p\xc3\xa5 \xc3\xb8ya Pulomilo ved Lille Nikobar. I 1848 var det hele over.'